Taalgebruik: bedien, dien, diensArgieffoto Restaurantgaste word bedien, asook ŉ gemeente en ŉ masjien. Die bediening [NIE: diens] in die restaurant was flink, maar die dienslewering in die stad swak. Kos word, na gelang van omstandighede, voorgesit, opgedien, opgedis of opgeskep [EERDER AS: bedien]; drank word aangebied of geskink. Mense word van raad/advies gedien [NIE: bedien] maar sê liewer raad/advies word aan iemand gegee. Iemand dien in [NIE: op] ŉ bestuur, kabinet, komitee, raad of redaksie. ŉ Dagvaarding word aan iemand bestel of beteken [NIE: bedien]. ŉ Tennisspeler slaan af [NIE: dien]. Almal is aan [NIE: op] diens of almal werk, en hulle is/kom van diens of die werk. Iemand doen/verrig nagdiens of werk snags [NIE: werk nagdiens] en is dan ŉ diensdoende [NIE: diensdoenende] persoon. Hierdie brokkie is gepubliseer in die boek: Skryf Afrikaans van A tot Z Uitgewer: Pharos Prys: R425-00* * Prys onderhewig aan verandering